A BIZOTTSÁG 306/2007/EK RENDELETE
(2007. március 21.)
az intervenciós készletekből származó élelmiszerek a Közösség legrászorultabb személyei ellátását célzó, a 2007-es költségvetési év terhére a tagállamoknak nyújtott támogatási terv elfogadásáról szóló 1539/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kijelölt szervezeteknek az intervenciós készletekből származó élelmiszerekkel a Közösség leginkább rászoruló személyei számára történő szétosztás céljából való ellátására vonatkozó általános szabályok megállapításáról szóló, 1987. december 10-i 3730/87/EGK tanácsi rendeletre (1) és különösen annak 6. cikkére,
mivel:
(1)
A Bizottság a Közösség legrászorulóbb személyeinek az intervenciós készletekből származó élelmiszerekkel történő ellátására vonatkozó részletes szabályok megállapításáról szóló, 1992. október 29-i 3149/92/EGK rendelet (2) 2. cikkének megfelelően az 1539/2006/EK bizottsági rendelettel (3) elfogadta a Közösség legrászorultabb személyeinek élelmiszerekkel történő ellátása céljából a 2007-es költségvetési évben rendelkezésre álló előirányzatok tagállamok közötti elosztásának tervét. A terv különösen megállapítja az intézkedést alkalmazó minden egyes tagállamra vonatkozóan a terv rá eső részének végrehajtására rendelkezésre álló maximális pénzügyi forrásokat, valamint az intervenciós hivatalok által tárolt készletekből lehívandó termékek típusonkénti mennyiségét.
(2)
Helyénvaló a tervet oly módon kiigazítani, hogy 2007-ben Románia is részt vehessen ebben a közösségi intézkedésben. A kiigazításnak ki kell terjednie Romániát illetően egyrészről a pénzügyi források és az intervenciós készletekből lehívandó termékek elosztására, másrészről a módosított terv végrehajtásának lehetővé tétele érdekében a Közösségen belüli átszállításoknak a 3149/92/EGK rendelet 7. cikkében meghatározott feltételek szerinti engedélyezésére.
(3)
Az 1539/2006/EK rendeletet ennek megfelelően módosítani kell.
(4)
A rendelet alkalmazását 2007. január 1-jétől kell előírni, amikor Románia és Bulgária az Európai Unió tagja lett.
(5)
Az e rendeletben előírt intézkedések összhangban vannak valamennyi érintett irányítóbizottság véleményével,
ELFOGADTA EZT A RENDELETET:
1. cikk
Az 1539/2006/EK rendelet I. és III. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2007. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. március 21-én.